
    Αθήνα, 10   Ιανουαρίου 2018


  ΔΕΛΤΙΟ ΤΥΠΟΥ

Έκθεση με θέμα «ΑΔΡΙΑΝΩΙ ΣΩΤΗΡΙ ΚΑΙ ΚΤΙΣΤΗΙ»
στο ΦΕΤΙΧΙΕ ΤΖΑΜΙ
17 Ιανουαρίου - 31 Ιουλίου 2018
  
Η Εφορεία Αρχαιοτήτων Αθηνών διοργανώνει έκθεση με τίτλο «ΑΔΡΙΑΝΩΙ ΣΩΤΗΡΙ ΚΑΙ ΚΤΙΣΤΗΙ», αφιερωμένη στο ρωμαίο αυτοκράτορα Αδριανό, στο προσφάτως αποκατεστημένο Φετιχιέ Τζαμί στη Ρωμαϊκή Αγορά.
Η έκθεση, μέσα από ένα πλούσιο εποπτικό υλικό, επιχειρεί μια ευσύνοπτη παρουσίαση για το οικοδομικό έργο του Αδριανού στην Αθήνα, για την λατρεία του αυτοκράτορα, καθώς και την ανταπόδοση της ίδιας της πόλης στις ευεργεσίες του.
Ο Αδριανός, λάτρης του ελληνικού πολιτισμού, συνδέθηκε ιδιαίτερα με την Αθήνα, την οποία θεωρούσε και πρόβαλλε ως κοιτίδα του πνεύματος. O ίδιος επισκέφθηκε την Αθήνα τρεις φορές και διέμεινε σ’ αυτήν για μεγαλύτερο διάστημα από οποιαδήποτε άλλη πόλη πλην της Ρώμης, ενώ, πραγματοποιώντας το όραμα του Περικλή, την κατέστησε έδρα του Κοινού των ελληνικών πόλεων. Οι Αθηναίοι τίμησαν τον Αδριανό ως νέο Θησέα, σωτῆρα και κτίστην, τόσο για τις πολιτειακές του μεταρρυθμίσεις, την αναβίωση θεσμών ή τη δημιουργία νέων, όσο και για το μεγαλεπήβολο οικοδομικό του πρόγραμμα, με το οποίο ανανέωσε  τον αστικό ιστό της Αθήνας.
Η Εφορεία Αρχαιοτήτων Αθηνών, στην αρμοδιότητα της οποίας βρίσκονται τα σημαντικότερα από τα έργα-μνημεία με τα οποία ο ίδιος ευεργέτησε την πόλη της Παλλάδος, παρουσιάζει στο κοινό μια έκθεση, με λίγα επιλεγμένα εκθέματα και πλούσιο εποπτικό υλικό, αφιερωμένη όχι μόνο στον αυτοκράτορα, αλλά και στην ίδια την Αθήνα, παρουσιάζοντας το εύρος της επίδρασης του Αδριανού στην πνευματική και όχι μόνο ζωή της πόλης, που του χάρισε εσαεί τον χαρακτηρισμό ως φιλέλληνα (Graeculus).

